उधर मुख्यमंत्री के इस फैसले को टाइम्स नाउ ने ‘हिंदू कार्ड’ के रूप में देखते हुए लिखा है कि राज्य के हिंदू वोटरों को भारतीय जनता पार्टी (भाजपा) के पक्ष में जाता देखकर ममता बनर्जी घबराई हुई लगती हैं. अखबार के मुताबिक इसलिए ही हिंदुओं को रिझाने के लिए उन्होंने दुर्गा पूजा समितियों के लिए वित्तीय मदद की घोषणा की है. ममता बनर्जी और उनकी पार्टी तृणमूल कांग्रेस (टीएमसी) पर भाजपा की तरफ से पहले से ही मुस्लिम तुष्टिकरण के आरोप लगाए जाते रहे हैं. बीते साल मुहर्रम और दुर्गा पूजा मूर्ति विसर्जन के एक ही दिन पड़ने की वजह से प्रदेश सरकार ने मूर्तियों के विसर्जन कार्यक्रमों पर कई तरह की बंदिशें लगा दी थीं. तब भाजपा ने राज्य सरकार के इस फैसले को हिंदुओं का अपमान करने वाला बताया था. यह मामला कोलकाता हाईकोर्ट भी पहुंच गया था.